JAS ไตรมาส 3/62 กำไรลด 11.85 %
ตั้งสำรองหนี้สงสัยจะสูญของ 3BB จำนวน 60 ล้านบาท
8 พ.ย. 2562

ตั้งสำรองหนี้สงสัยจะสูญของ 3BB จำนวน 60 ล้านบาท
บริษัทจัสมิน อินเตอร์เนชั่นแนล (JAS)แจ้งผลการดำเนินงานไตรมาส 3 / 62 มีกำไรสุทธิ 342.28 ล้านบาท ลดลง 11.85% เทียบกับช่วงเดียวกันปีก่อน ส่วนงวด 9 เดือน มีกำไรสุทธิ 3,122.98 ล้านบาท เทียบกับช่วงเดียวกันปีก่อนที่มีกำไรสุทธิ 4,789.49 ล้านบาท หรือลดลง 35 %
ในไตรมาส 3 /62 บริษัทและบริษัทย่อยมีกำไรจากการดำเนินงานจำนวน 404 ล้านบาท เมื่อรวมกำไรจากอัตราแลกเปลี่ยน จำนวน 36 ล้านบาท และเมื่อหักรายการ สำรองหนี้สงสัยจะสูญของ 3BB จำนวน 60 ล้านบาท สำรองประมาณการหนี้สินตามแผนฟื้นฟูกิจการของบริษัทฯ จำนวน 5 ล้านบาท บันทึก Deferred Tax ของบริษัทฯ และบริษัทย่อย จำนวน 33 ล้านบาท
ดังนั้น กำไรสุทธิในไตรมาส 3 /62 ของบริษัทฯ และบริษัทย่อย จะอยู่ที่ 342 ล้านบาท เทียบกับไตรมาส 3 /61 ซึ่งกำไรสุทธิอยู่ที่ 388 ล้านบาท กำไรก่อนภาษี ดอกเบี้ยจ่าย และค่าเสื่อมราคา (อีบิตดา)ในไตรมาส 3/62 อยู่ที่ 1,941 ล้านบาท คิดเป็นอีบิตดา มาร์จิ้น 42 % เมื่อเทียบกับไตรมาสเดียวกันของปีก่อน ซึ่งอีบิตดาอยู่ที่ 1,841 ล้านบาท เพิ่มขึ้น 5 %